CELEX: 32012D0818
Language: sl
Date: 2012-12-19 00:00:00
Title: 2012/818/EU, Euratom: Izvedbeni sklep Komisije z dne 19. decembra 2012 o pooblastitvi Danske, da pri izračunu osnove za lastna sredstva iz naslova DDV uporabi nekatere približne ocene (notificirano pod dokumentarno številko C(2012) 9551)

21.12.2012   
            
            
               SL
            
            
               Uradni list Evropske unije
            
            
               L 352/61
            
         IZVEDBENI SKLEP KOMISIJE
   z dne 19. decembra 2012
   o pooblastitvi Danske, da pri izračunu osnove za lastna sredstva iz naslova DDV uporabi nekatere približne ocene
   (notificirano pod dokumentarno številko C(2012) 9551)
   (Besedilo v danskem jeziku je edino verodostojno)
   (2012/818/EU, Euratom)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Pogodbe o ustanovitvi Evropske skupnosti za atomsko energijo,
   ob upoštevanju Uredbe Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (1), in zlasti člena 13 Uredbe,
   ob upoštevanju naslednjega:
   
               (1)
            
            
               Države članice, ki so 1. januarja 1978 obdavčevale transakcije iz dela A Priloge X, lahko na podlagi člena 370 Direktive Sveta 2006/112/ES z dne 28. novembra 2006 o skupnem sistemu davka na dodano vrednost (2) navedene transakcije še naprej obdavčujejo. Te transakcije je treba upoštevati pri določitvi osnove za sredstva iz naslova DDV.
            
         
               (2)
            
            
               Države članice, ki so 1. januarja 1978 za transakcije iz dela B Priloge X uporabljale oprostitev plačila davka, lahko na podlagi člena 371 Direktive 2006/112/ES za navedene transakcije še naprej uporabljajo oprostitev plačila davka pod pogoji, ki so takrat veljali v zadevni državi članici. Te transakcije je treba upoštevati pri določitvi osnove za sredstva iz naslova DDV.
            
         
               (3)
            
            
               Danska je Komisijo zaprosila za pooblastitev, da uporabi nekatere približne ocene za izračun osnove za lastna sredstva iz naslova DDV, saj za transakcije iz točke 2 dela A in točke 10 dela B Priloge X k Direktivi 2006/112/ES ne more natančno izračunati osnove za lastna sredstva iz naslova DDV. Takšen izračun lahko povzroči neupravičene upravne stroške glede na učinek teh transakcij na skupno osnovo za lastna sredstva iz naslova DDV na Danskem. Lahko pa za izračun za ti kategoriji transakcij Danska uporabi približne ocene. Zato bi bilo treba Dansko pooblastiti, da osnovo za lastna sredstva iz naslova DDV izračuna z uporabo približnih ocen v skladu z drugo alineo člena 6(3) Uredbe (EGS, Euratom) št. 1553/89.
            
         
               (4)
            
            
               Zaradi preglednosti in pravne varnosti je primerno veljavnost pooblastila časovno omejiti.
            
         
               (5)
            
            
               Ukrepi iz tega sklepa so v skladu z mnenjem Svetovalnega odbora za lastna sredstva –
            
         SPREJELA NASLEDNJI SKLEP:
   Člen 1
   Za namene izračuna osnove za lastna sredstva iz naslova DDV od 1. januarja 2012 je Danska pooblaščena, da uporabi približne ocene za naslednji kategoriji transakcij iz Priloge X k Direktivi 2006/112/ES:
   
               1.
            
            
               dejavnosti javnih radijskih in televizijskih ustanov, razen komercialnih (točka 2 dela A);
            
         
               2.
            
            
               prevoz potnikov (točka 10 dela B).
            
         Člen 2
   Ta sklep se uporablja od 1. januarja 2012 do 31. decembra 2016.
   Člen 3
   Ta sklep je naslovljen na Kraljevino Dansko.
   
      V Bruslju, 19. decembra 2012
      
         
            Za Komisijo
         
         Janusz LEWANDOWSKI
         
            Član Komisije
         
      
   
   
      (1)  UL L 155, 7.6.1989, str. 9.
   
      (2)  UL L 347, 11.12.2006, str. 1.